《崧台石室隋志本名定山林惟乔以为别号赋诗赠之》
明代·黄佐

守玄栖定山，夙禀海鹤姿。周眄崧台外，巽坎涣以驰。

乘猋溯江崧，帝乡良可期。而吾谢尘坌，所信惟在斯。

抗志逮莘野，述业遵仲尼。委怀缅云月，琴书恒自怡。

彼流正浪莽，此定焉能移。陟岵谅有慕，采芳多紫芝。

持此北堂寿，愿言越期颐。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。